Na temelju članaka 58. i 118.st. 2. Zakona o odgoju i obrazovanju u osnovnoj i srednjoj školi(NN, 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14) i članka 58. Statuta Osnovne škole Krune Krstića Zadar, u suradnji s Učiteljskim vijećem, Vijećem učenika i Vijećem roditelja, Školski odbor na sjednici održanoj dana 17. srpnja 2015. godine donio je:

**K U Ć N I R E D**

**I. OPĆE ODREDBE**

**Članak 1.**

Ovaj kućni red određuje dužnosti, prava i međusobne odnose djelatnika škole, učenika i njihovih roditelja i propisuje norme kojih se treba pridržavati.

**Članak 2.**

Ovaj kućni red trebaju upoznati svi djelatnici škole, učenici i njihovi roditelji i trebaju ga dosljedno provoditi u djelo, a s bitnim odredbama razrednici su na početku školske godine dužni upoznati roditelje i učenike.

**II. UČENICI**

**Članak 3.**

Učenici su dužni dolaziti redovito i na vrijeme u školu i to 5 minuta prije početka nastave. U 8:00 sati vrata škole se zaključavaju.

Učenicima koji treniraju u školskoj dvorani u poslijepodnevnim satima, bez obzira u kojem klubu treniraju, zabranjen je ulazak u prostor Škole bez prisutnosti trenera.

**Članak 4.**

Učenici dolaze pred školsku zgradu i na znak prvog školskog zvona (5 minuta prije početka nastave) ulaze u školu bez guranja i vike, pozdravljajući dežurne učitelje i ostalo osoblje na ulaznim vratima škole. U slučaju nepovoljnih vremenskih uvjeta, učenici ulaze u školu po dolasku.

**Članak 5.**

Na ulazu u zgradu učenici moraju dobro očistiti obuću i mirno se uputiti do učionice.

**Članak 6.**

Učenici dolaze u školu uredno odjeveni. Zabranjeno je dolaziti u majici bez rukava, s neprimjereno dubokim dekolteom, kratkom suknjom ili haljinom, kratkim hlačama, kao i rasparanim hlačama. Dječacima je zabranjeno dolaziti na nastavu u sportskim dresovima.

Obuća mora biti primjerena –zabranjene su japanke i visoke potpetice.

Učenici moraju biti odjeveni kako priliči učenicima osnovne škole, čisto i pristojno. Razni skupi nakiti i predmeti ne smiju se nositi u školu.

Zabranjuje se bojanje kose, piercing, lakiranje noktiju i (napadno) šminkanje. Dopušten je vrlo diskretan nakit.

**Članak 7.**

Učenici donose u školu samo onaj školski pribor i knjige koje su potrebne tog dana. Na sve knjige i pribor obvezatno napisati ime, prezime i razred, kako bi se izgubljeni predmeti mogli odmah dati određenom učeniku.

**Članak 8.**

Najmanje 2 minute prije početka nastave svi učenici moraju biti u učionicama.Učitelji su obvezni dočekati učenike ispred učionice, a biti u učionicama dok učenici ulaze. Na znak drugog zvona učenici trebaju biti na svojim mjestima. Nastavni sat počinje.

**Članak 9.**

Nakon svakog nastavnog sata slijedi petominutni odmor. Za to vrijeme učitelj ostaje u učionici, a učenici odlaze u učionicu u kojoj imaju nastavni sat prema rasporedu sati. Učenici razredne nastave dužni su biti s učiteljem za vrijeme petominutnog odmora u učionici ili na hodniku.

**Članak 10.**

Završetak nastavnog sata najavljuje se školskim zvonom. Učenici se mogu spremiti i izaći iz učionice samo uz odobrenje učitelja. Tek kad svi učenici izađu iz učionice, učitelj pušta druge učenike unutra i pri tom pazi na red pred vratima.

U školskim hodnicima obvezno je kretanje desnom stranom.

**Članak 11.**

Nije dopušteno neopravdano zakašnjavanje na početak sata. Neopravdano zakašnjavanje na sat znak je neodgovornosti i nediscipline. Zbog čestog zakašnjavanja poduzimaju se pedagoške mjere sukladno Statutu dok se ne donese novi Pravilniku o pedagoškim mjerama. jedan školski sat po polugodištu se tolerira.

**III. RED U UČIONICI**

**Članak 12.**

Učenici dočekuju i ispraćaju učitelje ustajanjem. Taj pozdrav mora biti izveden složno i u tišini. Na znak učitelja učenici sjedaju.

**Članak 13.**

Razrednik / predmetni učitelj određuje mjesto sjedenja učenika i bez njegovog odobrenja ne smije nitko mijenjati mjesto.

**Članak 14.**

Za vrijeme sata učenici su dužni pažljivo i aktivno sudjelovati u nastavi. Učenik ne može napustiti sat bez odobrenja učitelja ili razrednika.

**Članak 15.**

Upadanje u riječ učitelju i dobacivanje primjedbi znak je neodgojenosti. Učenici dizanjem ruku traže dopuštenje za obraćanje učitelju.

Strogo se zabranjuje žvakanje žvakaćih guma, jelo i piće za vrijeme nastavnog sata, psovke kao i vrijeđanje učenika i svih zaposlenika škole.

**Članak 16.**

Za vrijeme boravljenja u školi učenik mora paziti na čistoću svog radnog mjesta, učionice ili radionice. Prije odlaska iz škole dužan je svoje radno mjesto i okolinu ostaviti urednu.

**Članak 17.**

Ako učenik zakasni u učionicu na početak sata, dužan je pokucati na vrata, ući i pozdraviti, opravdati zakašnjenje, sačekati odobrenje od učitelja, pa tek onda poći na svoje mjesto.

**Članak 18.**

Za red i urednost svog razreda brinu dva razredna redara. Dužnosti redara su: brinu da je sve na svom mjestu, čisto i pripremljeno za rad, prijavljuju učitelju odsutne učenike, upozoravaju na red; ukoliko učitelj ne dođe u razred 5 minuta poslije zvona, javlja to pedagoškoj službi škole, nađene stvari predaje zaštitaru na glavnom ulazu u školu, nakon završetka nastave pregledavaju učionicu, i kad ustanove da je sve u redu, izlaze iz nje**.**

**Članak 19.**

Nakon trećeg sata počinje veliki odmor i traje 20 minuta. Za vrijeme velikog odmora svi učenici obvezatni su napustiti školsku zgradu.Odmor mogu provesti u igri, šetnji i drugim aktivnostima u školskom dvorištu. U slučaju vremenskih nepogoda učenici ostaju u školskom holu, a dežurni učitelji održavaju red.

Za vrijeme velikog odmora, ako je lijepo vrijeme, učenici obvezno izlaze u školsko dvorište i igralište.

**Članak 20.**

Po završetku velikog odmora na prvi znak zvona učenici ulaze u učionicu kao i na početku nastave. Zabranjeno je trčanje i vikanje hodnicima. Učenici ne smiju napuštati učionicu kad nema učitelja bez odobrenja razrednika ili stručno-razvojne službe škole. Ako nije organizirana zamjena učitelja, učenici po odobrenju stručno-razvojne službe tiho izlaze u školsko dvorište.

**Članak 21**.

U WC-ima osobito treba paziti na red i čistoću. Zabranjeno je prolijevanje vode, prskanje, ostavljanje otvorenih slavina, šaranje po zidovima i vratima te svako nepotrebno okupljanje učenika u WC-ima škole.

**Članak 22.**

Za vrijeme nastave kao i poslije završetka nastave, nije dopušteno ometanje nastave ulaženjem i izlaženjem iz učionice, te bilo kakvo nepotrebno zadržavanje na hodnicima i u sanitarnim čvorovima. Zabranjeno je zadržavanje i vikanje ispred školske zgrade.

**Članak 23.**

Učenici dolaze u knjižnicu u određeno radno vrijeme knjižnice i prilikom boravljenja moraju biti tihi i disciplinirani.

**Članak 24.**

Zabranjeno je gaženje i čupanje nasada oko škole, kidanje grana sa stabala, teigranje loptom u školskom dvorištu.

**IV. ODLAZAK IZ ŠKOLE**

**Članak 25.**

Po završetku nastave ploča i učionica trebaju ostati čisti i uredni.

**Članak 26.**

Poslije završetka nastave nitko ne smije ostati u razredu. Učenici odlaze svojim kućama. Putem do kuće trebaju se pridržavati prometnih propisa i kulturno se ponašati.

**Članak 27.**

Odlaženje kući radi zaboravljenih knjiga, pribora, opreme za TZK-a moguće je samo iznimno i to uz dopuštenje i odgovornost učitelja.

**V. IZOSTANCI**

**Članak 28.**

Učenici ne smiju neopravdano izostajati s nastave, zakašnjavati na sat i ostale školske dužnosti.

**Članak 29.**

Ako učenik izostane s nastave zbog bolesti, njegovi roditelji ili staratelji moraju odmah, a najkasnije u roku od 2 dana obavijestiti razrednika pismeno ili usmeno o razlogu izostanka.

**Članak 30.**

Dopuštenje za jedan sat daje predmetni učitelj, izostanak do tri dana daje razrednik, do petnaest dana ravnatelj, a preko petnaest dana učiteljsko vijeće.

**Članak 31.**

Kad učenik, nakon izostanka dođe u školu, dužan je razredniku objasniti razlog izostanka.

**Članak 32.**

Na zahtjev razrednika dužan je donijeti pismeno i potpisano opravdanje od roditelja ili ovjerenu potvrdu liječnika.

**Članak 33.**

Učenik se može ispisati iz škole u slučaju prijelaza u drugu školu samo na osnovu izjave roditelja date razredniku. Svjedodžba prijevodnica može se izdati tek kad je učenik podmirio sve obveze u školi.

**VI. ČUVANJE ŠKOLSKE IMOVINE**

**Članak 34.**

Učenici su dužni čuvati školsku imovinu i svaku štetu prijaviti razredniku i stručno razvojnoj službi škole.

**Članak 35.**

Učenik koji je počinio štetu dužan je štetu nadoknaditi, a ako je počinio namjerno, bit će i primjereno kažnjen.

**VII. ČUVANJE ZDRAVLJA**

**Članak 36.**

Iz odgojnih i zdravstvenih razloga učenicima je zabranjeno pušenje i konzumiranje alkoholnih pića.

**Članak 37.**

Ako se učenik za vrijeme nastave osjeća slabo i bolesno ili to učitelj primijeti, mora učenika uputiti kući ili kod školskog liječnika.

Ukoliko učenik nije sposoban sam otići kući, učitelj, stručno- razvojna služba i ravnatelj škole dužni su osigurati učeniku siguran dolazak kući.

**Članak 38.**

Ako se u stanu učenika pojavi zarazna bolest, on ne smije bez dopuštenja liječnika dolaziti u školu.

**VIII. POZDRAVLJANJE,MEĐUSOBNI ODNOSI UČENIKA I ODNOS PREMA**

**STARIJIMA**

**Članak 39.**

U susretima izvan škole učenici pozdravljaju sve osoblje škole pozdravom “dobro jutro”, “ dobar dan”, “dobra večer” . Dobro odgojen učenik pozdravit će svaku poznatu osobu.

**Članak 40.**

Učenici se međusobno pozdravljaju.

**Članak 41.**

Svoje učitelje učenici trebaju oslovljavati s učiteljice ili učitelju, razrednice ili razredniče, ravnatelju ili ravnateljice.

**Članak 42.**

Prema ostalom osoblju u školi učenici se trebaju ophoditi s poštovanjem.

**Članak 43.**

Ako učenik misli da mu je učinjena nepravda, ima pravo problem izložiti na pristojan način svome razredniku, ravnatelju škole ili članovima stručno razvojne službe.

**Članak 44.**

Nesuglasice treba rješavati na prijateljski način u razrednom kolektivu, a ako to ne uspije, obratiti se razredniku, stručno-razvojnoj službi škole i ravnatelju škole.

**Članak 45.**

Učenici ne smiju ulaziti u zbornicu, osim u iznimnim slučajevima uz odobrenje učitelja ili razrednika.

**Članak 46.**

Učenici imaju pravo u pojedinim predmetima tražiti objašnjenje, savjet i pomoć u učenju.

**Članak 47.**

Učenicima je strogo zabranjeno međusobno zaduživanje novcem i trgovanje.

**Članak 48.**

U prostorima škole učenicima nije dopušteno korištenje mobilnih telefona i drugih tehničkih uređaja u svrhu neovlaštenog audio ili video snimanja ili fotografiranja**.**

Ako je učenik u školu sa sobom ponio mobitel ili neki drugi informatički uređaj dužan ga je prilikom ulaska u školsku zgradu spremiti u torbu i ne koristiti za vrijeme boravka u školskoj zgradi. Škola ne odgovara ako se isti predmeti izgube ili nestanu.

Ukoliko učenik koristi mobitel ili neki drugi informatički uređaj tijekom nastave, bez dopuštenja učitelja, učitelj je dužan uzeti isti i odnijeti pedagoginji škole. Roditelj osobno dolazi po navedeni predmet.

**Članak 49.**

U školu se ne smiju nositi nožići, praćke i slične stvari kao i nepotrebne igračke. Pogotovo se zabranjuje unošenje eksplozivnih sredstava (petardi i sl.) koja mogu imati nesagledive posljedice.

**IX. DEŽURSTVO U ŠKOLI**

**Članak 50.**

Dežurstvo u školi obavljaju učitelji, kućni majstori, spremačice po svom rasporedu i po potrebi zaštitar.

**Članak 51.**

Dežurni učitelji dolaze u školu 15 minuta prije početka nastave, te pregledavaju sve hodnike i provjeravaju je li sve u redu.

**Članak 52.**

Dužnosti dežurnih školskih djelatnika i zaštitara su:

* dočekuje stranke, daje im informacije i upućuje ih u tajništvo, upravu ili zbornicu
* vodi brigu da stranke budu zadovoljne njegovim uslugama i da ponesu ugodan dojam iz škole
* vodi brigu o učinjenim štetama, pazi na urednost
* upućuje roditelje u učionicu ili prostor za održavanje sastanka ili informacija
* pazi da se po hodnicima i holu ne zadržavaju učenici bez razloga
* zaštitar vodi knjigu zapažanja.

**X. RODITELJI**

**Članak 53.**

Roditelji dolaze u školu radi informacija o uspjehu i vladanju učenika u vrijeme koje je određeno za primanje roditelja prema rasporedu sati. Sukladno Pravilniku o načinima, postupcima i elementima vrednovanja učenika u osnovnoj i srednjoj školi i odluci Učiteljskog vijeća u mjesecu lipnju ne organiziraju se informativni razgovori, konzultacije i roditeljski sastanci. Roditelji su dužni pozdraviti sve zaposlenike škole.

Strogo se zabranjuje ulazak automobilima u školsko dvorište, osim invalida, dostave i ukoliko učenik/zaposlenik ima veće fizičke ozljede (npr.noga u gipsu i sl.), sukladno članku 78. Kućnog reda.

Roditelj prati dijete do glavnog ulaza u školu. Na istom mjestu čeka dijete po završetku nastave. Iznimno, ukoliko je opravdan razlog, a uz legitimiranje zaštitaru, roditelj može dopratiti dijete do učionice.

Kao u svim javnim ustanovama, zabranjeno je dolaziti u majici bez rukava, s neprimjereno dubokim dekolteom, kratkom suknjom ili haljinom, kratkim hlačama, rasparanim hlačama. Obuća mora biti primjerena – zabranjene su japanke. Na vratima škole postavljen je znak u svezi s navedenim.

**Članak 54.**

Roditelji koji čekaju svoje dijete ili učitelja tijekom trajanja nastavnog sata, borave u školskom holu, a nikako ispred vrata učionice.

**Članak 55.**

Roditelji su dužni redovito dolaziti na roditeljske sastanke koje za njih organizira škola ili razrednik. Ukoliko to izostane, razrednik je dužan uputiti pismeni poziv roditelju/skrbniku, a ako se isti ni tada ne odazove, tajnik škole obavještava Centar.

**Članak 56.**

Informacije o učenicima daju se roditeljima tijekom cijele školske godine.

**Članak 57.**

Roditelji su dužni upozoriti razrednika, ravnatelja ili stručno razvojnu službu o eventualnim kroničnim oboljenjima svoje djece ( npr. astma, epilepsija i sl.. )

**Članak 58.**

Roditelji su dužni odgovarati na sve ankete koje se provode u okviru škole, a odnose se na njih.

**XI. UČITELJI**

**Članak 59.**

U svom radu učitelj treba održavati visoki radni moral (točnost, savjesnost i odgovornost) kako u nastavi i u ostalim oblicima odgojno - obrazovnog rada i u redovitom praćenju i vrednovanju učenikovog znanja i napretka, tako i u suradnji s roditeljima.

**Članak 60.**

Učitelji trebaju dolaziti na posao najmanje 10 minuta prije početka nastave, a u učionici gdje izvode nastavu trebaju biti 5 minuta prije početka nastave. Dežurni učitelji dolaze 15 minuta prije početka nastave.

**Članak 61.**

Učitelji na znak prvog zvona odlaze u učionice i dočekuju učenike.

**Članak 62.**

Po završetku nastave, zadnji sat, učitelj je obvezan biti u učionici dok svi učenici ne izađu, pregledati učionicu, provjeriti jesu li pospremljene sjedalice i klupe i nakon toga je napustiti.

**Članak 63.**

Za vrijeme nastave učitelj ne smije udaljavati učenike izvan učionice. Ukoliko učenik pravi nered, treba poduzeti druge pedagoške mjere, obavijestiti razrednika, nekoga iz stručne službe ili ravnatelja. Nepridržavanje ovog članka smatrat će se povredom radne obveze.

**Članak 64.**

Učitelji su dužni i obvezni stalno upozoravati učenike na poštivanje kućnog reda škole.

**Članak 65.**

Učiteljima se (isto kao i učenicima) zabranjuje korištenje i nošenje mobitela za vrijeme nastave*,* kao i žvakanje žvakaćih guma. Ukoliko mobitel imaju u blizini prostora gdje se održava nastava (ili u samoj učionici), dužni su poduzeti sve da oglašavanje mobitela ne remeti nastavni proces.

**Članak 66.**

Učitelji moraju biti nazočni svim sastancima ili stručnim skupovima koje za njih organizira škola.U slučaju spriječenosti, učitelj svoj izostanak prijavljuje ravnatelju ili stručno- razvojnoj službi škole.

Neprisustvovanje bez opravdane isprike smatra se povredom radne obveze.

**Članak 67.**

Svaki izostanak s posla učitelji trebaju na vrijeme prijaviti u tajništvo škole ili stručno - razvojnoj službi škole kako bi se na vrijeme mogla odrediti zamjena.

**Članak 68.**

Dežurni učitelji su dužni dežurati u holu i hodnicima prema određenom rasporedu neposredno prije početka nastave i za vrijeme velikog odmora.

Dežurni učitelj pazi na red u holu, hodnicima i dijelu vanjskog školskog prostora.

**Članak 69.**

Učitelji su dužni sa svojim učenicima održavati okoliš po rasporedu održavanja okoliša škole.

**Članak 70.**

Učitelji su dužni, a osobito razrednici, uredno i na vrijeme voditi školsku administraciju.

**XII. RAD STRUČNO - RAZVOJNE SLUŽBE, TAJNIŠTVA I TEHNIČKOG OSOBLJA**

**Članak 71.**

Članovi stručno- razvojne službe škole dolaze na posao 10 minuta prije nastave.

Ravnatelj prima stranke u uredovno vrijeme tijekom radnog vremena, ako nije zauzet.

Ako je ravnatelj službeno odsutan, stranka se obraća tajniku škole koji joj daje daljnje upute.

**Članak 72.**

Tajništvo i računovodstvo škole rade 8 sati dnevno. Tajnik i računovođa primaju stranke u dane i vrijeme koje su dužni naznačiti na vratima pod nazivom – rad sa strankama.

**Članak 73.**

Tajnik škole ili radnik kojeg on ovlasti dužan je dva puta tjedno obići cijelu zgradu u cilju provjere čistoće, instalacija i ostaloga. To isto radi prema mogućnostima, u područnim školama.

**Članak 74.**

Spremačice, domar i pomoćni tehnički radnik škole rade 8 sati dnevno.

Pomoćno tehničko osoblje svatko u okviru svojih mogućnosti i radnih obveza imaju zadatak čuvati i održavati školsku imovinu.

**Članak 75.**

Prije početka nastave prostorije u zgradi: učionice, WC-i, hol i hodnici, dvorana moraju biti očišćeni, a zimi i zagrijani.

**XIII. OSTALE ODREDBE**

**Članak 76.**

Zabranjuje se konzumiranje alkohola i pušenje u školi.

**Članak 77.**

Zabranjena je bilo kakva trgovina u školi ako to nije odobrio ravnatelj Škole ili Školski odbor.

**Članak 78.**

Zabranjuje se dolazak automobilom u školsko dvorište od mjesta gdje je postavljen znak, osim za invalide, dostavu i u slučaju kada netko ne može hodati.

**Članak 79.**

Tijekom dana sve stranke i roditelji se legitimiraju kod zaštitara u jutarnjoj smjeni, odnosno kod kućnog majstora/spremačice u poslijepodnevnoj smjeni.

**Članak 80.**

S odredbama ovog Kućnog reda učitelji su dužni upoznati učenike i roditelje na početku svake školske godine.

**Članak 81.**

Ovaj Kućnog reda stupa na snagu osmoga dana od dana objave na oglasnoj ploči Škole.

Ovaj Kućni red objavljen je na oglasnoj ploči Škole dana 20. srpnja 2015. godine i stupa na snagu dana 28. srpnja 2015. godine.

Klasa:

Urbroj:

Zadar, 17. srpnja 2015. godine

**Predsjednik Školskog odbora:**

Emir Agić

**Ravnateljica:**

Jasmina Matešić, prof.